Boštjan Medik

**Zakonske podlage sistema sodelovanja delavcev pri upravljanju**

Delavci lahko sodelujejo pri upravljanju družb na **transnacionalni ravni** in na **nacionalni ravni**. Evropski pravni viri z obravnavanega področja so predvsem **direktive Evropske unije**, ki za razliko od uredb nimajo neposredne veljave v državi članici, zavezujejo pa državo članico EU, da vsebino njihovih določb sprejme v svoji zakonodaji.

**Participacija na transnacionalni ravni**

Osnova oz. pravni vir za participacijo na transnacionalni ravni so **naslednje evropske direktive**: Direktiva 2009/38/ES o evropskih svetih delavcev, Direktiva 2001/86/ES o dopolnitvi statuta evropske družbe glede udeležbe delavcev, Direktiva 2003/72/ES o dopolnitvi statuta evropske zadruge glede udeležbe delavcev in Direktiva 2005/56/ES o čezmejnih združitvah kapitalskih družb.

Na podlagi določil Direktive 2009/38/ES, je bil v Sloveniji sprejet **Zakon o evropskih svetih delavcev**, Ur. l. RS, št. 49/2011 (v nadaljevanju: »ZESD-1«), ki se uporablja za družbe v državah članicah EU, ki imajo sedež v Republiki Sloveniji in za povezane družbe v državah članicah, katerih obvladujoča družba ima sedež v RS. ZESD-1, določa ustanovitev posebnega pogajalskega telesa, ki s predstavniki delodajalcev sklene dogovor o ustanovitvi Evropskega sveta delavcev (ESD). Pristojnosti ESD se nanašajo na nadnacionalna vprašanja, delavci pa participirajo na način obveščanja in skupnega posvetovanja. V Republiki Sloveniji so bili na podlagi zgoraj navedenih direktiv sprejeti še **naslednji pomembnejši zakoni**: Zakon o sodelovanju delavcev pri upravljanju evropske delniške družbe (SE) (Ur. l. RS, št, 28/2006), Zakon o sodelovanju delavcev pri upravljanju evropske zadruge (Ur. l. RS, št. 79/2006) in Zakon o soodločanju delavcev pri čezmejnih združitvah kapitalskih družb (Ur. l. RS, št. 56/2008).

**Participacija na nacionalni ravni**

**Direktive**, ki so podlaga za zakonodajo s področja sodelovanja delavcev pri upravljanju na **nacionalni ravni** so predvsem: Direktiva 2002/14/ES o določitvi splošnega okvira za obveščanje in posvetovanje z delavci v evropski skupnosti, Direktiva 1998/59/ES o približevanju zakonodaje držav članic v zvezi s kolektivnimi odpusti in Direktiva 2001/23/ES o približevanju zakonodaje držav članic v zvezi z ohranjanjem delavcev v primeru prenosa podjetij, obratov ali delov podjetij ali obratov.

Na podlagi Direktive 2002/14/ES, je bil v Republiki Sloveniji sprejet **Zakon o sodelovanju** **delavcev pri upravljanju** (Ur. l. RS, št. 42/1993, 61/2000, 56/2001, 26/2007, 45/2008, v nadaljevanju: »ZSDU«), ki je temeljni zakon z obravnavanega področja. Delavci lahko v skladu z določili ZSDU, sodelujejo pri upravljanju tako, da preko sveta delavcev izvolijo svojega predstavnika v organih družbe (v nadzornem svetu družbe, upravi družbe, upravnem odboru, komisijah upravnega odbora, med izvršnimi direktorji družbe). Delavci preko sveta delavcev sodelujejo na način obveščanja oz. obveznosti delodajalca do obveščanja, skupnega posvetovanja, soodločanja ter pravice do zadržanja odločitve delodajalca.

Določila direktive 2001/23/ES, so bila implementiarana v slovensko zakonodajo v **75. in 76. čl. Zakona o delovnih razmerjih** (Ur. l. RS, št. 21/2013, 78/2013 - ZDR-1). Gre za določbe o spremembi delodajalca, pri čemer delavci ohranijo nivo pravic iz delovnih razmerij, kot so jih imeli pri delodajalcu prevzemniku, v postopku spremembe delodajalca pa sodeluje sindikat, s katerim delodajalec prenosnik pred spremembo delodajalca opravi skupno posvetovanje.

Določbe Direktive 1998/59/ES, so sprejete v **99., 101. in 102. čl. ZDR-1**. Gre za delodajalčevo obveznost obveščanja in posvetovanja s sindikatom v postopku odpovedi pogodbe o zaposlitvi večjemu številu delavcev, sodelovanje sindikata pri sestavi programa razreševanja presežnih delavcev, ki vsebuje tudi kriterije za določitev presežnih delavcev. Na tem mestu je potrebno omeniti še določbo 10. čl. ZDR-1, v skladu s katero je dolžan delodajalec predlog splošnega akta, s katerim ureja organizacijo dela, pred sprejetjem posredovati v mnenje sindikatu, le ta pa ima v roku 8. dni od prejetja pravico do podaje mnenja na tak akt.

Na koncu zgolj omenjam še **Zakon o udeležbi delavcev pri dobičku** (Ur. l. RS, št. 25/2008- ZUDDob), ki sicer nima podlage v zgoraj navedenih direktivah, je pa z vidika obravnavane teme zelo pomemben. ZUDDob velja za vse kapitalske družbe, kot jih določa ZGD, razen določb o delniški shemi, ki se uporablja samo za delniške družbe, katerih delnice so uvrščene na organiziran trg vrednostnih papirjev. Delavcem se lahko na podlagi določil ZUDDob izplača največ 20 odstotkov dobička posameznega poslovnega leta, vendar ne več kot 10 odstotkov letnega bruto zneska plač, izplačanih v družbi v tem poslovnem letu. Najvišji znesek, ki ga delavec v skladu s tem zakonom lahko prejme, ne sme presegati 5.000,00 €. Pri udeležbi delavcev pri dobičku velja načelo prostovoljnosti. Delavci so udeleženi pri dobičku preko denarne sheme ali delniške sheme. V primeru udeležbe delavcev pri dobičku pa veljajo davčne olajšave in olajšave pri prispevkih za socialno varnost.

dr. Valentina Franca

Tabela: Dokumenti EU o delavski participaciji

|  |  |
| --- | --- |
| *Evropska unija (EU)* | |
| Pogodba o Evropski uniji | - spodbujanje socialnega dialoga  - spodbujanje delavske participacije |
| Lizbonska pogodba | - spodbujanje socialnega dialoga na ravni EU |
| Direktiva 94/45/ESo ustanovitvi Evropskega sveta delavcev ali uvedbi postopka obveščanja in posvetovanja z delavci v družbah in povezanih družbah na območju Skupnosti | - ustanovitev evropskega sveta delavcev  - pravica do obveščenosti in posvetovanja v podjetjih z večjim številom delavcem v najmanj dveh državah članicah EU |
| Direktiva 98/59/ES o približevanju zakonodaje držav članic v zvezi s kolektivnimi odpusti | - posvetovanje z delavskimi predstavništvi pri kolektivnih odpustih |
| Direktiva 01/86/ES o dopolnitvi Statuta SE glede udeležbe delavcev | - sodelovanje delavcev pri upravljanju v SE |
| Direktiva 02/14/ES o določitvi splošnega okvirja za obveščanje in posvetovanje v Evropski skupnosti | - vsebina in način obveščanja ter posvetovanja  - zaupnost informacij  - zaščita predstavnikov  - varstvo njihovih pravic |
| Direktiva 03/72/ES o dopolnitvi statuta evropske zadruge glede udeležbe delavcev | - udeležba delavcev v evropski zadrugi |
| Direktiva 2005/56/ES o čezmejnih združitvah kapitalskih družb | - soodločanje delavcev v družbi, ki nastane s čezmejno združitvijo |
| Direktiva 09/38/ESo ustanovitvi evropskega sveta delavcev ali uvedbi postopka obveščanja in posvetovanja z delavci v družbah in povezanih družbah na območju Skupnosti | - posodobitev ureditve evropskega sveta delavcev  - opredelitev obveščanja in možnosti komunikacije posebnega pogajalskega telesa  - razmejitev od nadnacionalnih določb |
| Priporočilo št. 92/443/EEC o spodbujanju participacije delavcev v dobičku in rezultatih podjetja | - spodbujanje držav članic k vključevanju delavcev pri dobičku družbe z učinkovitim davčnim in pravnim okoljem |